Деси Слава
Десислава Иванова Донева, известна като Деси Слава, е българска попфолк и поп певица, позната и с прозвището „Ангелския глас на България“.

През годините Деси Слава се утвърждава като една от иконите на балканската музика. Нейните изпълнения се отличават със силна динамика и дълбока емоционалност, които карат публиката да настръхва. Характерна е със своите еклектични вокални умения, жанрово разнообразие, иновативен подход и универсалност като певица и творец. Притежава изключително богата орнаментика, която ярко изпъква когато представя песни от автентичния български фолклор. Десислава патентова и артистичния псевдоним DESS, с който се изявява в някои проекти в поп и денс музиката, ориентирани към международната публика.

Във фолклорно отношение Деси Слава е възпитаница и вокална наследница на именитата народна певица Вълкана Стоянова.

Биография 
Деси Слава е родена на 7 март 1979 г. в град Раднево, България в семейство на миньор и лаборантка. Деси Слава е племенница на естрадната прима Мими Иванова Самата Деси Слава твърди, че има респект от нея и не смее да запее пред нея. Детството ѝ преминава на няколко различни места. До седемгодишна живее в малкото миньорско градче Гълъбово с по-малкия си брат Милен и родителите си. По това време те се развеждат и тя заминава при баба си и дядо си в китното селце Пет могили. Там учи само една година, след което майка ѝ, омъжена повторно и установена в курортния град Хисаря, я взима при себе си. Детството ѝ не преминава безгрижно, като на другите деца. От деветгодишна започва да помага в отглеждането на сестра си Ина, а три години по-късно се ражда и другата – Ния. Вторият ѝ баща (лекар – гинеколог) повлиява много за изграждането ѝ като личност. Петнадесетгодишна се връща в Гълъбово, за да учи в техникум по енергетика. Живее при баща си, мащехата си и брат си, който остава след развода да живее при бащата. На седемнадесет години бяга от къщи поради неразбирателство с родителите си. Остава за малко при приятелка, след това заминава за кратко в София и накрая се установява в Димитровград, където започва професионалната ѝ кариера.

Музикална кариера

1996 – 2003: Началото и първите успехи 
 1996 г.

Пайнер Студио издава албума „Оркестър Раднево и солисти“, в който пее Деси Слава.

 1997 г.

Първите ѝ попфолк песни са включени в компилацията „Фолк Хит Маратон - 1997“.

 1998 г.

Деси Слава представя първия си самостоятелен албум „Нямам проблеми“. Хитове от там стават „Синя птица“, „Мъжки номера“, „Приятелки“, „Една нощ“, „Да, да, да“, „Заклевам те“ и заглавната „Нямам проблеми“. През ноември следващата година идва и първото голямо отличие за изпълнителката – Първа награда за изпълнител на фестивала „Златният мустанг“.

 2000 г.

Голямата слава за Деси идва през следващата година, когато на 2 март 2000 година се появява албумът „Ези тура“, с който Деси спечелва всички. „Мъжете всичко искат“, „Ези тура“, „Върни радостта ми“, „Горещи страсти“ се превръщат в тотални хитове. В този албум е включена и песента „Пустоно лудо и младо“, с която тя демонстрира перфектното изпълнение на народни песни с нов аранжимент. „Ези-тура“ е албумът, който я изстрелва в класациите, а продажбите го превръщат във втория златен диск в историята на българската музика. Още тогава се усещат стиловото разнообразие и новаторският дух в музикален и в певчески аспект, които по-късно ще станат много характерни за нея. В този албум е включен първият ѝ тотален хит „Мъжете всичко искат“ който в продължение на половин година не слиза от първите места по класациите. Тук за първи път феновете чуват как Деси пее на английски език в песента „You are the love“. На 12 април 2000 е гост на концерта на Рени в зала 1 на НДК, на 8 юни взривява публиката на концерта „10 години Пайнер Студио“, а на 6 юли пее отново в зала 1 на НДК по повод самостоятелен концерт на Глория. През тази година Деси Слава спечелва редица престижни награди с песни от албума си: награди от Тракия Фолк 2000; певица на година на наградите „Хит коктейл“; хит на годината, дует на годината с „Мили мой, мила моя“; албум на годината на сп. Нов Фолк и други. През 2000 година Деси Слава участва в междуконтинентален конкурс в Лос Анджелис, където спечелва бронзов медал за изпълнение на поп песен.

Деси Слава финализира годината с два клипа: „Мила моя, мили мой“ – дует с Руслан Мъйнов и тоталния хит „Бели нощи“.

 2001 г.

Месец януари тя взема участие в промоцията на нейната колежка Ивана и двете изпълняват съвместната си песен „Жадни за любов“. Преди да замине за САЩ тя издава албума си „Завинаги“, с който вече няма граници и върхове за нея. Снима два клипа „Завинаги“ и баладата „Следи от сълзи“. Деси излита малко преди пускането на албума си на 5 март 2001 година за Чикаго. На 4 декември 2001 година тя взима участие в мега концерта по случай откриването на телевизия Планета. Последва и подготовка за новия албум.

 2002 г.

На 13 юни излиза четвъртият самостоятелен албума на певицата озаглавен с тайнственото заглавие „Мистерия“. Този албум показва Деси Слава в нова светлина – готова за предизвикателства. Всяка песен от този албум е хит. „Птица скитница“ е първият мегахит през 2002 година. „Две сърца“, „Мога“, „Мистерия“, „Между да и не“ пленяват максимално почитателите. Този албум се сдобива с две промоции. Първата е в „Сити клуб“ в Несебър на 7 август, а другата е на 14 октомври в „Приказките“. В края на 2002 година публиката я обявява за изпълнител на годината и спечелва първата награда на годишните награди на Планета ТВ. През 2003 получава наградата и за албума „Мистерия“ на наградите на сп. „Нов фолк“.

 2003 г.

В следващите месеци тя представя новите си песни: „Думи две“, „Не вярвам“, „Няма те до мен“ и „Черни сълзи“, които се превръщат в поредните хитове на изпълнителката. Месец октомври е преломен за изпълнителката и тя напуска Пайнер. Единствената певица, която се противопоставя на Митко Димитров, собственик на Пайнер.

2004 – 2009: Международни проекти и „New Music Stars“ 
 2004 г.

Деси Слава триумфално се завръща с тоталния хит „Просто забрави“, което е предшественик на нещо ново, нещо провокативно, а именно албума „Любовта е само чувство“. В този албум Деси е самата себе си. Тя сама казва че през годините, в които е била с Пайнер, е била много потискана от фирмата и продуцентите си. Сега вече тя сама е шеф на себе си и прави това, което иска. Има пълна свобода да избира каква песен да запише, с кого да я запише и как да я запише. Пред нея вече няма никакви граници, тя е устремена към върха и ще стигне до него с цената на много усилия и много съвестна работа. „Бъди добро момче“ – с Играта, „Be your girl“, „Лъжа“, „Любов“, „Забрави за мен“ се превръщат в най-обичаните песни на лято 2004. През есента последва и още по-голям проект на двете най-големи звезди в българския шоу бизнес – Азис и Деси Слава. Проектът „Together“ надминава всички очаквания, които някой си е представял. Двете мега звезди записват общо парче, след което се ражда и идеята за съвместен албум. Валери Милев режисира клипа към представящата албума песен „Жадувам“.

 2005 г.

На наградите на „Нов Фолк“, клипът взима отличието на най-добър през годината. Всичко става много спонтанно, но е факт, че албумът е записан и пуснат на пазара за изключително кратко време. Деси Слава и Азис имат общ концерт в Зимния дворец в столицата, на който хиляди фенове се радват на прекрасните им изпълнения на живо. След това Деси има изключително много участия из цялата страна. Песните от албума „Together“ се превръщат в невероятни хитове със страхотни видеоклипове. Освен албума „Together“ изпълнителите издават и съвместен DVD диск, на който е записан концертът и клипът на песента, превърнала се в хит за броени дни: „Жадувам“. През 2005 година излиза и самостоятелното DVD на изпълнителката, като на обложката Деси Слава представя една специална фотосесия за мъжкото списание Playboy. На нея тя въобще не е гола, снимките са много секси еротични, но в тях няма нищо нецензурно. За снимките Деси Слава е в страхотна форма и изглежда невероятно красива и много сексапилна. В DVD-то Деси е включила промоцията на албума „Любовта е само чувство“ и много от клиповете, които снима към песните от него и от албума „Together“. Още през 2005 година излиза и албум с най-горещото заглавие – „Гореща следа“.

 2006 г.

Деси Слава продължава стремглаво напред с нови проекти. Първият от тях е клипът на „Нещо по-така“ – новия дует на изпълнителката с рапъра Играта, както и този на „Замълчи“ – дует с попфолк изпълнителя Тони Стораро. Песните „Невъзможно е да спрем“ и „Схемата“ са други два нови сингъла на обичаната певица. В края на същата година певицата представя и клипа на баладата „Някой ден“, която става пилотна към най-новия албум на Деси Слава – „Сладки сънища“.

 2007 г.

В самото начало на годината певицата се снима напълно гола за корицата на най-новото мъжко списание в България – FHM. Скоро след това, в края на март, Деси Слава влиза в Къщата на Биг Брадър като участник във втория сезон на VIP Brother. Престоят ѝ в шоуто е 33 дни. На неговия финал Деси Слава завършва на второ място, въпреки че до последно е сочена за абсолютен фаворит. През лятото Деси Слава представя песента „Регетон и малко чалга“.

 2008 г.

Деси Слава участва в музикалното риалити „Пей с мен“, в което завършва на трето място. Там тя пее с дъщерята на една от попфолк легендите в България Хари Христов – Мелинда. През есента певицата пуска 2 клипа към песните „Катастрофа“ и баладата „Черен сняг“.

 2009 г.

В разгара на лятото певицата и Играта представят видеоклип, към парчето „Не спирай“. Певицата прави промоция на албума „Послушай сърцето си“ в клуб „Sin City“, който се намира в София. В края на месец септември Деси Слава представя парчето „Не можем без тях“. В края на годината излиза последният клип от албума „Най-добрия“.

2010 – 2013: „Slavatronica“ 
 2010 г.

През месец май в интернет се появява новата песен на певицата – „Искам те пак“, а видеото излиза на 20 юли. Десислава изненадва всички със смелия си ход да направи собствена телевизия. Името на медията е „DSTV“ – кръстена на самата нея. В разгара на лятото изтича новата песен в интернет на певицата – „С острието поиграй“. През декември певицата промотира песента „Забранен“.

 2011 г.

На 19 февруари в мрежата се пуска песента „Пленница на любовта“, а видеото се появява през март. На наградите на сп. „Нов фолк“ певицата представя чисто нова песен, озаглавена „Най-неправилният мъж“, а видеото се появява на 1 май. Във видеото участие взе приятелят на Деси Слава – Зарко. На 8 юли певицата закрива своята телевизия „DS TV“, за да се отдаде изцяло на кариерата си. Певицата взима участие в лятното турне на Фен ТВ. На 7 октомври в изтернет отново изтича новата песен на певицата със заглавие „Прекали“, която е съвместна с Шушано.
Филмът „Малък-Голям“ в който участва певицата спечели награда „Златна роза“.

 2012 г.

В края на месец януари певицата промотира песента „Готова“. Певицата участва в Евровизия 2012. Деси Слава играе в 3. сезон на филма „Столичани в повече“. На 19 април в мрежата се появява дуетът на Деси Слава и Тони Стораро, към песента „Не искам без теб“. Видеото към песента излиза в средата на месец март. В края на месец май изтича новата песен на певицата – „Моето друго аз“. Видеото излиза в началото на лятото
В края на месец септември в интернет изтича песента „Мръсни поръчки“. Видеото излиза на екран в началото на декември.

 2013 г.

В началото на месец март излиза видеото към песента „Усещам“. В разгара на лятото излиза видеото към песента „Пусни го пак“, която е трио с Манди и Устата. В края на октомври излиза видеоклип, към песента „Аз и ти“, която е в дует с Алек Сандър. В началото на декември в интернет изтича песента „Грим по дланите“.

2014 – 2020: Завръщане в „Пайнер“ 
 2014 г.

В края на месец март излиза видеото към песента „Моето зайче“. Деси Слава става жури в 3 сезон на „Гласът на България“. През ноември певицата отново се завръща във фирма „Пайнер“. В празничната програма на ТВ Планета Деси Слава представя новата си песен „Не издържам“.

 2015 г.

Певицата промотира новия си сингъл „Не го прави“ на 13 Годишни музикални награди на ТВ „Планета“, а видеоклипът се появи на 1 март. На 21 март излиза новият клип на Константин към баладата „Болка в минути“ в която участие взе певицата. В края на месец май излиза видеото към първия дует на Деси Слава и Галена към сингъла „В твоите очи“. На 11 юни по случай концерта „25 години Пайнер“ заедно с Галена, Преслава, Емилия, Анелия и Цветелина Янева представят нов вариант на популярната народна песен „Лале ли си, зюмбюл ли си“. Месец по-късно на 9 юли излиза видеоклип на добруджанската народна песен. През лятото певицата представя парчето „Започваме на чисто“. В началото на септември певицата взе участие в песента на Константин „От утре ще е друго“.

На 12 декември излиза последното видео на певицата за годината към песента „Смени паролата си“. Деси Слава влиза в къщата на Big Brother All Stars и излиза победител.

 2016 г.

В края на месец януари певицата и Галин представят видеоклип към първото си съвместно парче, озаглавено „Нека да е тайно“. На 1 април Устата представя парчето „Чужда стая“ в което участие взе Деси Слава. В края на месеца излиза новата песен с клип на Коста Марков в която участие вземат Деси Слава и Галена. Месец по-късно певицата представя видеоклип към баладата „В друг живот“. На 31 май по случай концертът Земьо Българска Орфеева Деси Слава изпълни песента „Милкина младост“. В разгара на лятото Деси Слава промотира парчето „Отново се родих“. В края на лятото излиза новата песен на Джордан – „Златото ми“, в която участие взе певицата. През есента певицата представя видеото към парчето „И на всички като тебе“. В края на годината Деси Слава представя баладата „И това ще преживея“.

 2017 г.

На 27 февруари певицата е сред участниците в петия сезон на шоуто за имитации „Като две капки вода“, където стига до финала и завършва на второ място. На 13 юни 2017 г. излиза песента ѝ „Гледай да не бъркаш“. В края на лятото обява, че е бременна от приятеля си Благой. През есента представя първия си дует с Джордан „Ангелите плачат“. На 28 декември 2017 година ражда втория ѝ син Борис.

 2018 г.

През януари представя втория си дует с Джордан – „Дали ще те оставя“. През октомври представя най-новия си проект, озаглавен „Много съм добра“. През ноември излиза дуетната ѝ песен с Фики „Да вдигнем шум“, която изпяват на концерта на телевизия „Планета“.

 2019 г.

През месец май излиза видеото и песента „Вторник беше“. През декември представя още една нова песен и клип – „След 1000 жени“. И двете песни изпълнява на концерта по случай рождения ден на телевизия „Планета“.

 2020 г.

На 6 март излиза сингълът „Имаш ме“, като Деси Слава обещава да зарадва феновете си с още много нови проекти през години. През 2020 г. Деси Слава напуска „Пайнер“ за втори път и преминава към самопродуциране. На 16 септември представя клипа и песента „Сърцето ти е мое“ – поредната песен на Деси Слава извън „Пайнер“. Участва в предаването на Нова телевизия „Маскираният певец“ в ролята на „Макаронът“. През ноември 2020 г. подписва договор с музикалната компания „Хит Микс Мюзик“. В края на 2020 г. излиза песента „Поне един живот“.

2021 – : Ново начало 
2021 г.

През януари месец Деси Слава пуска машъп, наречен DS Classics. На 30 април излиза „Mashup 2“.

На 20 май излиза „Токсичен“, клипът заинтригува с участието на много известни личности. На 28 юли се появява „Болката ти любима“ в дует с новия певец Лео.

След малка пауза на 11 ноември се появява „На никой друг“ в дует с Лорена.

В последния ден на 2021-ва премиера в канала на Деси Слава прави „Микс 2021“.

2022 г.

В началото на 2022-ра година илиза римейк на песента „Две сърца“ по случай 20 години от създаването ѝ.

Февруари месец Деси Слава напуска Хит Микс Мюзик  и продължава самостоятелно развитие в кариерата си като започва с песента „Мъже милиарди“, която излиза в края на март месец.

На 14 май премиера прави песента „Парти животни“ посветена на абитуриенти и студенти.

На 23 септември излиза „Брутален“ в дует с Азис. На 11 декември излиза баладата „Поискай от мен“.

В края на декември се появява последната песен на Деси Слава за 2022 г. в дует с дебютанта Samar, а песента носи името „Само ти“, половината от текста е на арабски език.

2023 г.

Първата песен, която Деси Слава представя за 2023 г. е в дует със Сандрито „Kemano basal e romegle“ и излиза на 14 януари (Банго Васил).

През февруари певицата е част от благотворителния сезон на шоуто за имитации „Като две капки вода за всяко дете“, където заедно с партньорката си Елена Василева печелят.

На връх рождения ден на певицата 7 март излиза видеото към новата ѝ песен „Колко те обичах“ в дует с босненския изпълнител Емир Джулович.

Дискография

Студийни албуми 
 Нямам проблеми (1998)
 Ези-тура (2000)
 Завинаги (2001)
 Мистерия (2002)
 Любовта е само чувство (2004)
 Together (дуетен с Азис) (2004)
 Гореща следа (2005)
 Сладки сънища (2006)
 Послушай сърцето си (2009)

Компилации 
 The Best of Desi Slava (2004)

Други албуми 
 Десислава и солисти на орк. Раднево (1996)
 Estoy aquÍ (2007)
 Slavatronica (2011)

Филмография 
 2011 г. „Рио“ (филм 3D анимация) – саундтрак, вокал в бг версиите на песните на: Джуал
 2011 г. „Малък-голям“ (филм, режисьор Ясен Григоров) – роля: Деси Слава
 2012 г. „Столичани в повече“ (тв сериал, bTV) – сезон 3, епизод 5 – роля: Вяра Тонева
 2013 г. „Sex, Лъжи & TV: 8 дни в седмицата“  (тв сериал, TV7) – сезон 1, епизоди 10 и 16 – камео: Деси Слава
 2023 г. „Софѝя вкъщи“ (тв сериал, bTV, режисьор Ясен Григоров) – сезон 1, епизод 1 – камео: г-жа Десислава Донева

Награди

Източници

Външни препратки 
 Официален Youtube Channel
 Официална Facebook
 Официален Instagram
 Официален TikTok
 Официален Twitter
 Официален Vbox7

Български певици
Български попфолк певици
Български поп певци
Участници в български риалити формати
Родени в Раднево